Rowers vlug toe broodplank ‘vlieg’ | News24
Rowers vlug toe broodplank ‘vlieg’
ROWERS wat op 26 Oktober by `n huis in Jeffreysbaai ingebreek het, moes inderhaas vlug toe `n vlieënde broodplank hul planne laat verkrummel het.
Volgens buurman, George Venter, het hy omstreeks 01:45 van `n groot rumoer by hul kompleks Hennops Heighs in Seetuinweg, wakker geskrik. “Die volgende oomblik het twee mans met klaplmusse in volle vaart verby my gehardloop,” sê hy.
“Ek het dadelik die polisie gebel wat binne minute op die toneel was. Vanaf my oproep aan 10111 tot drie poli-sievoertuie voor die deur gestop het, het slegs vyf minute gevat. Ek haal my hoed af vir hulle goeie.”
Volgens Venter was die dapper inwoner die rowers se moses. Die akrobatiese rowers het blykbaar toegang tot die huis verkry, deur teen die braai se muur na die boonste verdieping te klim, waar hulle by die patio-deur ingekom het.
“Die bejaarde vrou het van `n geluid in die huis wakker geword, en gaan ondersoek instel - sy het trompop in die rowers vasgeloop. Hulle het haar aan die keel gegryp en teen die muur vasgedruk. Haar man, wat van haar geskreeu wakker geword het, het blitsig tot haar redding gekom,” sê Venter. Sy is hardhandig eenkant toe gegooi, maar haar man het nie op hom laat wag nie. Hy het die broodplank soos `n wafferse krieketspeler na hulle gegooi en die twee rowers oor die reelings laat tuimel.
Geen kriminele klag is geopen nie.